Στην απόφαση να μην καταθέσει τελικά πρόταση δυσπιστίας κατά της κυβέρνησης για το Σκοπιανό κατέληξε ο πρόεδρος της Νέας Δημοκρατίας, Κυριάκος Μητσοτάκης.

ADVERTISING

Σύμφωνα με πληροφορίες, ο κ.Μητσοτάκης τελικά απέρριψε τις σχετικές εισηγήσεις συνεργατών του αφού μία πρόταση δυσπιστίας της ΝΔ κινδύνευε να μη λάβει 151 ενώ εκτιμήθηκε ότι θα έδινε άλλοθι στον πρόεδρο των ΑΝΕΛ Πάνο Καμμένο, ο οποιος έκανε στροφή και δήλωσε ότι θα την ψήφιζε.

Υπενθυμίζεται ότι τις προηγούμενες ημέρες από το Μοσχάτο άφηναν ανοιχτό το ενδεχόμενο κατάθεσης πρότασης δυσπιστίας, γεγονός που είχε ως αποτέλεσμα τη δημιουργία μίας τελείως διαφορετικής εικονας για την τελική απόφαση τους.

Εξάλλου η χθεσινή δήλωση Μητσοτάκη από τη Θεσσαλονίκη πως η ΝΔ θα κάνει ό,τι μπορεί για να μην κυρωθεί η συμφωνία των Πρεσπών, ερμηνεύθηκε ως νεύμα για πρόταση δυσπιστίας με το σκεπτικό να ασκηθεί όσο μεγαλύτερη πίεση στους βουλευτές όλων των κομμάτων.

Η απόφαση να μην κατατεθεί τελικά πρόταση μομφής φέρεται να ελήφθη σήμερα νωρίτερα, ωστόσο μέχρι τελευταία στιγμή από το Μοσχάτο επέμεναν ότι δεν είχε κλειδώσει τίποτα.